b'\n_START_ARTICLE_\nJulij Fraenzl\n_START_SECTION_\n\xc5\xbdivljenje in delo\n_START_PARAGRAPH_\nJulij Fraenzl (s polnim imenom Julius Maria Leopold) je bil doktor prava, okrajni glavar v Litiji, \xc4\x8dastni me\xc5\xa1\xc4\x8dan v Vi\xc5\xa1nji Gori in gra\xc5\xa1\xc4\x8dak na gradu Mirna na Dolenjskem._NEWLINE_Kot predstavnik veleposestva je bil poslanec v kranjskem de\xc5\xbeelnem zboru od februarja 1876 do februarja 1879 in od maja 1880 do junija 1883. Bil je izrazito protislovensko usmerjen. Februarja 1881 je sodeloval v izgredu pijane nem\xc5\xa1ke dru\xc5\xa1\xc4\x8dine, ki je razbila okna na hi\xc5\xa1i litijskega okrajnega komisarja, zaradi \xc4\x8desar je bil preme\xc5\xa1\xc4\x8den s Kranjske. Kasneje so mu o\xc4\x8ditali goljufanje z denarjem in ga odpustili iz dveh slu\xc5\xbeb. Leta 1886 je prodal grad Mirna in se izselil v Ameriko.'